Medies: Lojaliteit daal teenoor Discovery en kie | Netwerk24
Deur Nellie Brand-Jonker 18 Oktober 2019 06:25
Die peiling, wat deur Consulta uitgevoer is, het gevind lojaliteit onder lede daal as gevolg van verhoogde premies en vrae oor die waarde van die dekking wat ontvang word.
Hoe lojaal voel jy oor jou mediese fonds? Foto: Unsplash
Die peiling is oor Bonitas, Discovery, die Government Employees Medical Scheme (Gems), Medihelp en Momentum onder altesaam 1 700 lede uitgevoer.
"Die lede van al die mediese fondse wat in 2019 aan die peiling deelgeneem het, het aangedui hulle glo nie hul premies stem ooreen met die gehalte van die dekking wat hulle ontvang nie," het prof. Adré Schreuder, voorsitter van die indeks oor verbruikerstevredenheid (SA-csi), gesê.
In geheel het Bonitas die meeste punte vir tevredenheid gekry (75,1%), gevolg deur Discovery (74,8%).
Net dié twee het 'n verbetering in hul punte gesien.
Gems, Medihelp en Momentum se punte het gedaal.
Die uiteindelike punt word uit verskillende vrae saamgestel, insluitende oor die waargenome waarde wat gekry word.
Die waargenome waarde is 'n maatstaf van gehalte relatief tot die prys wat betaal word, volgens Schreuder.
Volgens hom voel al die deelnemers aan die peiling dat die gehalte van die dekking nie ooreenstem met die premie wat hulle betaal nie. Die grootste gaping tussen gehalte en prys is gemeet by Discovery, gevolg deur Bonitas.
Bonitas het die mees lojale lede en het 'n groot verbetering in sy telling getoon.
Discovery, Medihelp en Momentum het egter 'n daling in hul telling vir lojaliteit gekry.
Schreuder sê die vlakke van tevredenheid oor mediese fondse is wesenlik laer as dié wat vir ander finansiëledienstebedrywe gemeet word. "Een van die belangrikste redes hiervoor is die openlike ingewikkeldheid van die voordele, wat dit nie maklik maak om koste te vergelyk vir die waarde wat gekry word nie."
Hy sê die jaarlikse verhoging in premies is al vir meer as twee dekades bo en soms dubbeld inflasie.
"Dit het stelselmatig die voordele wat verbruikers kan bekostig weggevreet en baie mense moet tot 20% van hul maandelikse inkomste vir die premie vir hul mediese fonds opdok. Verbruikers het in reaksie daarop begin om na bekostigbaarder opsies te skuif."
Volgens hom het mediese fondse daarop gereageer deur meer goedkoper opsies bekend te stel, maar dit het nog meer kompleksiteit veroorsaak.
Schreuder sê daar is 'n groeiende ontevredenheid en dissonansie onder verbruikers teenoor hul mediese fondse weens 'n onbegrip oor die voordele daarvan.